P6_TA(2006)0456

Georgien (Sydossetien)

Europa-Parlamentets beslutning om situationen i Sydossetien

Europa-Parlamentet,

- der henviser til sine tidligere beslutninger om Georgien, navnlig beslutningen af 14. oktober 2004 [1],

- der henviser til sin tidligere beslutning af 19. januar 2006 om den europæiske naboskabspolitik [2],

- der henviser til sin henstilling af 26. februar 2004 til Rådet om EU's politik over for Sydkaukasus [3] og sin beslutning af 26. maj 2005 om forbindelserne mellem EU og Den Russiske Føderation [4],

- der henviser til partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Georgien på den anden side, som trådte i kraft den 1. juli 1999,

- der henviser til formandskabets udtalelse den 20. juli 2006 om den seneste udvikling i Georgien — Abkhasien og Sydossetien,

- der henviser til konklusionerne fra samlingen i Rådet (almindelige anliggender og eksterne forbindelser) den 16.- 17. oktober 2006,

- der henviser til forretningsordenens artikel 103, stk. 4,

A. der henviser til, at situationen i Sydossetien stadig forværres, og at der i de seneste måneder har været episoder, skyderier og sammenstød mellem georgiske og ossetiske styrker og politienheder med dræbte og sårede til følge,

B. der henviser til, at regering og parlament i Georgien har stillet sig meget tvivlende over for forhandlingsprocessens nuværende form, sammensætningen af de fredsbevarende styrker og mekanismerne i de fredsbevarende operationer, der tager deres udgangspunkt i våbenhvileaftalen fra 1992,

C. der henviser til, at de to parter har fremsat hver deres fredsplan, der indeholder mange fælles elementer, der kunne og burde benyttes som grundlag for frugtbare forhandlinger; der henviser til, at Den Fælles Kontrolkommission (JCC) på det seneste har været ude af stand til at fremvise væsentlige resultater,

D. der henviser til, at Den Russiske Føderation ved at udstede pas til indbyggerne i Sydossetien og Abkhasien gør det vanskeligere at nå frem til en fredelig konfliktløsning i konfliktområderne i Georgien,

E. der henviser til, at den sydossetiske ledelse har besluttet at afholde en folkeafstemning om selvbestemmelse samtidig med præsidentvalget den 12. november 2006,

F. der henviser til, at Georgien har bevæget sig ind i fasen med forstærket dialog med NATO med henblik på at blive fuldt medlem af denne organisation,

G. der er dybt foruroliget over den diplomatiske krise mellem Georgien og Rusland i forlængelse af den georgiske kontraspionagetjenestes arrestation af fire officerer fra Ruslands militære efterretningstjeneste (GRU), der blev anklaget for spionage, og den efterfølgende hjemkaldelse af den russiske ambassadør til konsultationer i Moskva,

H. der henviser til, at de russiske myndigheder den 2. oktober 2006 afbrød alle land-, luft- og søforbindelser med Georgien, herunder også postforbindelserne, selv om de fire officerer var blevet løsladt og udleveret til OSCE og nu er tilbage i Rusland,

I. der henviser til, at de russiske myndigheder har truffet en række meget diskriminerende foranstaltninger over for georgiske indbyggere i Rusland på grund af deres etniske tilhørsforhold, og bl.a. har deporteret næsten 700 georgiere fra Moskva til Tbilisi samt efter sigende chikaneret georgiske religionsudøvere, forretningsfolk og skolebørn under foregivelse af at ville stramme kursen over for organiseret kriminalitet og ulovlige indvandrere,

J. der henviser til, at Den Russiske Føderation i begyndelsen af 2006 forbød import af landbrugsprodukter (vin, frugt og grøntsager) fra Moldova og Georgien, hvilket i betydelig grad skader den økonomiske udvikling i disse to lande,

K. der henviser til, at de ensidige uafhængighedsbevægelser i Sydossetien og Abkhasien ikke støttes af nogen international organisation, og at der under OSCE's og FN's auspicier til stadighed arbejdes på at genoprette Georgiens suverænitet og territoriale integritet,

L. der henviser til, at EU må øge sin støtte til de igangværende bestræbelser på at løse konflikterne i Georgien og den sydkaukasiske region sammen med Organisationen for Sikkerhed og Samarbejde i Europa (OSCE) og andre aktører,

1. gentager sin opfordring til en fredelig løsning af konflikten og sin vilje til at støtte fredsprocessen og opfordrer alle parter til at handle ansvarligt og afstå fra ensidige skridt og provokerende og aggressive udtalelser, der bidrager til at eskalere situationen og kan udarte til vold;

2. gentager sin fulde støtte til Georgiens suverænitet og territoriale integritet og opfordrer de russiske myndigheder til at respektere Georgiens suverænitet fuldt ud inden for de internationalt anerkendte grænser;

3. tager kraftigt afstand fra, at bevægelser i de georgiske regioner Abkhasien og Sydossetien ensidigt forsøger at opnå uafhængighed;

4. opfordrer Den Russiske Føderations regering til ikke at støtte nogen af disse bevægelser og til helt og fuldt at støtte de multilaterale bestræbelser på at finde en løsning på konflikterne i de tilgrænsende områder;

5. fordømmer Sydossetiens planer om at afholde en folkeafstemning om uafhængighed den 12. november 2006, og minder parterne om, at en tilsvarende folkeafstemning om uafhængighed i 1992 ikke blev internationalt anerkendt;

6. konstaterer, at den stagnerede fredsproces bør sættes i gang igen, og kræver en øget og kombineret indsats fra EU's og OSCE's side for at bringe parterne tilbage til forhandlingsbordet på grundlag af de fremskridt, der blev gjort i de første faser af de to fredsplaner;

7. opfordrer på den baggrund begge parter til at undertegne det fælles dokument om afkald på magtanvendelse og om sikkerhedsgarantier og til at gå ind i konstruktive forhandlinger for at bryde det nuværende dødvande; beklager, at mødet i Den Fælles Kontrolkommission i Vladikavkaz den 12.- 13. oktober 2006 ikke gav nogen resultater;

8. mener, at fuld afmilitarisering og reduktion af antallet af våben i konfliktområdet, bortset fra OSCE's fælles fredsbevarende styrke, er et grundlæggende element i konfliktforebyggelse og et første afgørende skridt hen imod yderligere tillidsskabende foranstaltninger; opfordrer derfor Rusland til at afstå fra at afholde militærøvelser og stille nogen form for militær styrke til skue i umiddelbar nærhed af Georgiens territorialfarvande;

9. understreger, at neutrale, effektive og upartiske fredsbevarende operationer er afgørende for at løse territoriale konflikter i Georgien; ser i den forbindelse med interesse på nye forslag angående den eksisterende fælles fredsbevarende trepartsstyrke, der er indsat i konfliktområdet omkring våbenstilstandslinjen mellem Georgien og Sydossetien; påpeger, at en ny styrke bør omfatte politibistand til bekæmpelse af kriminalitet og lovløshed; understreger, at EU skal være parat til om nødvendigt at stille med tropper til en ny fredsbevarende styrke;

10. mener, at det er uretfærdigt og diskriminerende, at sydossetiske borgere med russisk pas nemmere kan rejse til EU end georgiske borgere, hvilket bidrager til øgede spændinger med hensyn til Sydossetien og hæmmer løsningen af konflikten;

11. opfordrer de russiske statslige myndigheder til straks at sætte en stopper for al undertrykkelse og chikane samt alle anklager fra repræsentanter for officielle statslige institutioner mod etniske georgiere, der er bosiddende i Rusland;

12. opfordrer de russiske myndigheder til at ophæve alle de restriktioner, der på det seneste er indført mod Georgien og mod den georgiske befolkning på russisk territorium; opfordrer også de russiske myndigheder til ophæve det uberettigede forbud mod import af produkter fra Moldova og Georgien;

13. opfordrer Rusland til at acceptere forholdene, som de ser ud efter afslutningen af den kolde krig, og opgive den forældede tankegang om, at der findes eksklusive indflydelseszoner;

14. opfordrer Rådet til fortsat at gøre alt for at lette spændingen og genoprette tilliden mellem Georgien og Den Russiske Føderation og forhindre, at den nuværende diplomatiske krise eskalerer yderligere; opfordrer indtrængende Rådet og Kommissionen til at søge at bistå Georgien med at klare og opveje de økonomiske og sociale følger af Moskvas foranstaltninger;

15. opfordrer Rådet og Kommissionen til at sætte spørgsmålet om fastlåste konflikter og deres løsning på dagsordenen for de næste topmøder mellem EU og Rusland;

16. glæder sig over indgåelsen og undertegnelsen af ENP-handlingsplanen for Georgien; forventer, at dens gennemførelse vil give et yderligere løft til den politiske proces og reformprocessen i dette land; glæder sig over erklæringen fra den højtstående repræsentant for den fælles udenrigs- og sikkerhedspolitik, Javier Solana, som for nylig sagde, at EU har til hensigt at engagere sig mere aktivt i løsningen af konflikter i Georgien, og opfordrer Rådet til at give EU's særlige repræsentant for det sydlige Kaukasus alle de midler og ressourcer, der er nødvendige for, at denne indsats kan blive mere effektiv og synlig;

17. pålægger sin formand at sende denne beslutning til Rådet og Kommissionen samt til FN's generalsekretær, OSCE's generalsekretær, Georgiens præsident og parlament, Den Russiske Føderations præsident og parlament og de facto-myndighederne i Sydossetien.

[1] EUT C 166 E af 7.7.2005, s. 63.

[2] "Vedtagne tekster", P6_TA(2006)0028.

[3] EUT C 98 af 23.4.2004, s. 193.

[4] EUT C 117 E af 18.5.2006, s. 235.

--------------------------------------------------